
Θέμα: 	Νέα μέτρα των ΗΠΑ για την ενίσχυση της εφαρμογής της τελωνειακής νομοθεσίας
Στις 3/6 τ.ε., ο Πρόεδρος των ΗΠΑ υπέγραψε το Εκτελεστικό Διάταγμα 14411, υπό τον τίτλο «Strengthening Customs Enforcement» με αντικείμενο την ενίσχυση και μεταρρύθμιση του πλαισίου τελωνειακών ελέγχων των ΗΠΑ. Το Διάταγμα αποσκοπεί, σύμφωνα με τον Λευκό Οίκο, στην ενίσχυση της εφαρμογής της τελωνειακής νομοθεσίας, στη διασφάλιση της έγκαιρης είσπραξης των οφειλόμενων δασμών, στην καταπολέμηση της διαφυγής δασμών και άλλων πρακτικών μη συμμόρφωσης, καθώς και στην ενίσχυση της διαφάνειας και των μηχανισμών συμμόρφωσης[footnoteRef:1]. [1:  Strengthening Customs Enforcement – The White House

Fact Sheet: President Donald J. Trump Strengthens Customs Enforcement – The White House] 


Οι βασικές προβλέψεις του Διατάγματος αφορούν:

· Αυστηροποίηση των απαιτήσεων για τους Καταχωρημένους Εισαγωγείς: Το Διάταγμα αναγνωρίζει ως βασικό στοιχείο του τελωνειακού συστήματος τον «Καταχωρημένο Εισαγωγέα» (Importer of Record / IOR), δηλαδή, το πρόσωπο ή την οντότητα που είναι υπεύθυνη έναντι των αμερικανικών τελωνειακών αρχών για την εισαγωγή των εμπορευμάτων και την εκπλήρωση των σχετικών τελωνειακών υποχρεώσεων. Το Υπουργείο Εσωτερικής Ασφάλειας (Department of Homeland Security / DHS), μέσω της Υπηρεσίας Τελωνείων και Προστασίας των Συνόρων (U.S. Customs and Border Protection / CBP), καλείται να αναθεωρήσει τους κανόνες, τις κατευθυντήριες οδηγίες και τις πολιτικές σχετικά με την επιλεξιμότητα των IORs.

· Ειδικότερα, το Διάταγμα προβλέπει την αυστηροποίηση των απαιτήσεων για τους IORs, μεταξύ άλλων, μέσω της υποχρέωσης διατήρησης ελάχιστου επιπέδου περιουσιακών στοιχείων στις ΗΠΑ (Tangible Domestic Assets), εγγυήσεων (Bonding) ή συνδυασμού των δύο, καθώς και μέσω της αύξησης της απαιτούμενης κάλυψης εγγυήσεων (Bond Coverage). Παράλληλα, προβλέπεται ότι οι IORs θα πρέπει να δηλώνονται στην CBP και να παρέχουν πρόσθετα στοιχεία ταυτοποίησης και επιχειρηματικής δραστηριότητας, συμπεριλαμβανομένων πληροφοριών για τον αναμενόμενο όγκο εισαγωγών, το έτος ίδρυσης, την ιδιοκτησιακή δομή και τους πραγματικούς δικαιούχους (Beneficial Ownership), τις επιχειρηματικές συνδέσεις και τα περιουσιακά στοιχεία στις ΗΠΑ.

· Ιδιαίτερη πρόβλεψη αφορά τους αλλοδαπούς Καταχωρημένους Εισαγωγείς (Foreign IORs). Το Διάταγμα προβλέπει την απαγόρευση υποβολής «άτυπων τελωνειακών διασαφήσεων» (Informal Entry) από αλλοδαπούς IORs και προβλέπει αυξημένες απαιτήσεις για τις «τυπικές τελωνειακές διασαφήσεις» (Formal Entry). Παράλληλα, η δυνατότητα υποβολής informal entry θα περιοριστεί στους IORs που εδρεύουν στις ΗΠΑ.

· Το Διάταγμα εισάγει επίσης την αρχή της «Κανονιστικής Συμμόρφωσης» (Good Standing) για όλους τους IORs. Στο πλαίσιο αυτό, προβλέπεται η θέσπιση διαδικασιών αξιολόγησης της συμμόρφωσης των εισαγωγέων με την τελωνειακή νομοθεσία και τις σχετικές υποχρεώσεις, καθώς και η ενίσχυση των διαδικασιών ελέγχου των φυσικών και νομικών προσώπων που συμμετέχουν άμεσα στις διαδικασίες εισαγωγής.

· Ενίσχυση των απαιτήσεων γνωστοποίησης και πιστοποίησης με στόχο την αντιμετώπιση της διαφυγής δασμών και της μη συμμόρφωσης με την νομοθεσία.

· Ενίσχυση της εφαρμογής της υφιστάμενης τελωνειακής νομοθεσίας, μεταξύ άλλων μέσω της θέσπισης ελάχιστου ορίου 50% για τα επιβαλλόμενα πρόστιμα, περιορίζοντας τη διακριτική ευχέρεια της CBP ως προς τη μείωση των προστίμων που επιβάλλονται για παραβάσεις της τελωνειακής νομοθεσίας.

· Ενίσχυση των διαδικασιών κατάσχεσης και διάθεσης μη συμμορφούμενων εισαγόμενων εμπορευμάτων, με απλούστευση των διαδικασιών εκούσιας εγκατάλειψης εμπορευμάτων και παροχή δυνατότητας διάθεσης των εμπορευμάτων από τρίτους.

· Ενίσχυση της διαφάνειας στον τομέα των τελωνειακών ελέγχων, μεταξύ άλλων μέσω της δημοσίευσης ετήσιων εκθέσεων διαφάνειας από το DHS.

· Υποβολή νομοθετικών προτάσεων από το DHS για την ενίσχυση της εφαρμογής της τελωνειακής νομοθεσίας

Ως πρώτα μέτρα εφαρμογής του εν θέματι Διατάγματος, η CBP ανακοίνωσε στις 19/8 τ.ε. την ενίσχυση των διαδικασιών επαλήθευσης της ακρίβειας των στοιχείων που υποβάλλουν νέοι και υφιστάμενοι Καταχωρημένοι Εισαγωγείς στο Έντυπο «CBP Form 5106». Η CBP επισημαίνει ότι η υποβολή ανακριβών ή ελλιπών στοιχείων μπορεί να οδηγήσει σε άμεση ακύρωση του αριθμού IOR και σε περαιτέρω μέτρα επιβολής της τελωνειακής νομοθεσίας. Το μέτρο τίθεται σε εφαρμογή από σήμερα, 18/9[footnoteRef:2]. [2:  Federal Register :: Accuracy of Importer of Record Data Submitted to CBP ] 

